Predkladacia správa

Materiál „Návrh stratégie plnenia Dlhodobého zámeru štátnej vednej a technickej politiky do roku 2015 na obdobie do roku 2010“ bol vypracovaný na základe bodu B.1 uznesenia vlády SR č.766 zo dňa 12. septembra 2007, v ktorom bolo podpredsedovi vlády a ministrovi školstva Slovenskej republiky a podpredsedovi vlády Slovenskej republiky pre vedomostnú spoločnosť, európske záležitosti, ľudské práva a menšiny v spolupráci s ostatnými ministrami a predsedami ostatných ústredných orgánov štátnej správy Slovenskej republiky a predsedom Slovenskej akadémie vied uložené vypracovať návrh Stratégie plnenia dlhodobého zámeru štátnej vednej a technickej politiky do roku 2015 do roku 2010 (ďalej len „stratégia dlhodobého zámeru“) ako súbor konkrétnych opatrení na zabezpečenie realizácie cieľov dlhodobého zámeru na roky 2008-2010.

	Materiál vypracovalo Ministerstvo školstva SR (ďalej len „ministerstvo školstva“) v spolupráci s expertnou pracovnou skupinou vytvorenou za účelom vypracovania predmetného materiálu. Členmi expertnej pracovnej skupiny boli odborníci navrhnutí podpredsedom vlády SR pre vedomostnú spoločnosť, európske záležitosti, ľudské práva a menšiny, Ministerstvom hospodárstva SR, Ministerstvom pôdohospodárstva SR, Slovenskou akadémiou vied, Zväzom priemyselných výskumných a vývojových organizácií, Agentúrou na podporu výskumu a vývoja, Slovenskou akadémiou pôdohospodárskych vied a Sekciou vysokých škôl ministerstva školstva.

K obsahu materiálu:
	
Predkladaný materiál vychádza zo štruktúry členenia obsahu „Dlhodobého zámeru štátnej vednej a technickej politiky do roku 2015“ (schválený uznesením vlády SR č. 766/2007) a je súhrnom návrhov opatrení, ktorými sa budú uskutočňovať ciele stanovené v dlhodobom zámere na obdobie do roku 2010. Súhrn návrhu opatrení plne rešpektuje disponibilné zdroje finančných prostriedkov, ktoré budú potrebné na ich uskutočňovanie. 

	Materiál nemá vplyv na štátny rozpočet, životné prostredie a zamestnanosť. Navrhované opatrenia budú realizované v súlade s limitmi výdavkov štátneho rozpočtu schválenými v štátnom rozpočte na príslušný rozpočtový rok v období 2008 – 2010.

	Materiál prešiel medzirezortným pripomienkovým konaním a stav zapracovania pripomienok z neho je vo vyhodnotení pripomienkového konania, ktoré je súčasťou materiálu.